Erasmus Student Network - ponuky na stáže v rámci programu Erasmus+

Národné agentúry programu Erasmus+ sa dohodli, že všetky ponuky na stáže v rámci programu Erasmus+ sa budú priamo registrovať v databáze vytvorenej v rámci projektu ESN - Erasmus Student Network - Erasmusintern:   <http://erasmusintern.org/>

Túto databázu je teda možné využiť na vyhľadávanie podnikov/organizácií na stáž v zahraničí pre študentov alebo zamestnancov vysokých škôl. Zároveň sa tam môžu registrovať podniky/inštitúcie/školy, ktoré majú záujem prijať študenta na stáž. Prostredníctvom tejto databázy si môžu tiež študenti - budúci učitelia - vyhľadávať aj hostiteľské školy (základne, stredné) na stáž - bývalé Comenius asistentúry ako sme ich poznali z Programu celoživotného vzdelávania.

Študenti/absolventi učiteľských odborov, ktorí chcú v rámci stáže Erasmus+ v zahraničí učiť/asistovať (bývalí Comenius asistenti) si môžu školu vyhľadať tiež prostredníctvom nového portálu, ktorý je zameraný najmä na školské vzdelávanie (základné, stredné školy) - School Education Gateway <http://www.schooleducationgateway.eu/sk/pub/index.htm>

Portál bol spustený 2. februára 2015 a je určený pre školy, učiteľov, osoby v oblasti školského vzdelávania a študentov a čerstvých absolventov VŠ. Tento portál je dostupný v 23 jazykoch a ponúka tri oblasti, v ktorých ho môžu užívatelia využívať:

1.    katalóg, ktorý obsahuje viac ako 2900 vzdelávacích kurzov pre učiteľov (najmä učiteľov základných a stredných škôl),

2.    vyhľadávanie možností pre mobility v zahraničí ako sú hospitácie (job shadowing), výučbové pobyty, semináre alebo pobyty pre študentov a čerstvých absolventov pedagogických odborov VŠ; na tento portál zároveň môžu vložiť svoj profil inštitúcie, ktoré chcú ponúknuť, či už hospitáciu alebo pobyt pre študenta/čerstvého absolventa VŠ ("Comenius asistentúra").

3.    možnosť vyhľadať si vhodného partnera do Strategických partnerstiev KA2.

Portál zároveň zverejňuje rôzne správy a články o aktuálnom dianí v oblasti školského vzdelávania. Prevádzkovateľom tejto stránky je European Schoolnet a je financovaný z programu Erasmus+.

Dovoľujeme si opäť upozorniť, že národné agentúry nekontrolujú obsah ani nevedia garantovať kvalitu ponúkaných stáží. Za prípravu stáže v súlade so študijným programom študenta, výber vhodného podniku a monitorovanie celého priebehu stáže je zodpovedná vysoká škola v spolupráci so študentom/zamestnancom a partnerským podnikom.